Folketing
2005-06-02

Regeringen vil også arbejde for, at topmødet sætter konkrete mål for koordination og harmonisering af donorernes bistand og bringer denne i overensstemmelse med modtagerlandenes administrative procedurer. Det vil styrke effektiviteten af bistanden betydeligt. Vi må også se på andre finansieringskilder såsom private overførelser, udenlandske investeringer, gældslettelse, mikrokreditter og innovative finansieringsmetoder. Drøftelserne skal ses i sammenhæng med udviklingslandenes egne ressourcer, der er en forudsætning for bæredygtige, nationalt forankrede udviklingsprocesser. Endelig vil regeringen presse på for at få afsluttet de igangværende WTO-forhandlinger helst inden udgangen af 2006 med et udviklingsvenligt resultat. FN's generalsekretær anbefaler, at der udvikles et internationalt klimaregime, hvor alle større klimagasudledere deltager i bestræbelserne på at forebygge klimaforandringer. Landene skal vedtage tidsbestemte mål for miljøprioriteter, og miljøhensyn må integreres i sektorpolitikkerne. Regeringen er enig i generalsekretærens anbefalinger. Det er et dansk mål, at vedtagelserne fra verdenstopmødet i Johannesburg om kemikalier og biodiversitet anerkendes i topmødeerklæringen. Med andre ord skal miljø sammentænkes i alle politikker til opnåelse af 2015-målene. Det er også vigtigt at undgå, at 2015-målene undermineres af miljønedslidning.